KOMISIJOS REGLAMENTAS (EB) Nr. 586/2007
2007 m. gegužės 30 d.
iš dalies keičiantis Reglamentą (EB) Nr. 1445/95 dėl importo ir eksporto licencijų taikymo galvijienos sektoriuje taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 29 straipsnio 2 dalį ir 33 straipsnio 12 dalį,
kadangi:
(1)
1995 m. birželio 26 d. Komisijos reglamente (EB) Nr. 1445/95 dėl importo ir eksporto licencijų taikymo galvijienos sektoriuje taisyklių, panaikinančiame Reglamentą (EEB) Nr. 2377/80 (2), buvo nustatytos importo ir eksporto licencijų sistemos veikimo sąlygos galvijienos sektoriuje.
(2)
Nuo 2000 m. eksportas galvijienos sektoriuje nuolat mažėja. Eksporto su grąžinamosiomis išmokomis ir be grąžinamųjų išmokų licencijų paraiškos buvo naudojamos ir Bendrijos eksportui stebėti. Siekiant gero administravimo, dabartinėmis aplinkybėmis reikėtų ir toliau stebėti, kokia yra padėtis eksporto licencijų paraiškų su grąžinamosiomis išmokomis srityje. Stebėti eksporto be gražinamųjų išmokų nebėra būtina. Kad būtų paprasčiau, prievolę pateikti eksporto licenciją reikėtų numatyti tik tuo atveju, kai prašoma grąžinamosios išmokos.
(3)
Vadovaujantis 1979 m. gruodžio 21 d. Komisijos reglamento (EEB) Nr. 2973/79, nustatančio išsamiąsias paraiškų dėl paramos teikimo eksportuojant galvijienos produktus, kuriems gali būti taikomas specialus trečiosios šalies importo režimas, taisykles (3), paskutiniu pakeitimu, 5 000 tonų šviežios, atšaldytos arba sušaldytos jautienos, skirtos eksportuoti į Jungtines Amerikos Valstijas, metinė kvota kiekvieną metų ketvirtį nebedalijama į dalis. Todėl prie šios naujos situacijos reikėtų pritaikyti eksporto licencijų paraiškų teikimo ir tų licencijų išdavimo taisykles.
(4)
Siekiant nuoseklumo, taip pat būtų tikslinga panašiai pritaikyti galvijienos sektoriaus produktų, kuriems gali būti taikomas specialus Kanados importo režimas, eksporto licencijų paraiškų teikimo ir tų licencijų išdavimo taisykles.
(5)
Vieną kartą per savaitę, pirmadienį, iki 13 val., valstybės narės privalo pranešti Komisijai apie per praėjusią savaitę ūkio veiklos vykdytojų pateiktas licencijų paraiškas. Siekiant nuoseklumo su kituose mėsos sektoriuose galiojančiomis taisyklėmis, reikėtų numatyti, kad galvijienos atveju valstybės narės pradėtų teikti informaciją apie nuo pirmadienio iki penktadienio ūkio veiklos vykdytojų pateiktas licencijų paraiškas nuo tos savaitės penktadienio popietės.
(6)
Todėl atitinkamai reikėtų iš dalies pakeisti Reglamentą (EB) Nr. 1445/95.
(7)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1445/95 iš dalies keičiamas taip:
1)
7 straipsnis pakeičiamas taip:
„7 straipsnis
Nepažeidžiant Reglamento (EB) Nr. 1291/2000 5 straipsnio 1 dalies ir remiantis šio reglamento 8-13 straipsniais, eksportuojant produktus, už kuriuos prašoma eksporto grąžinamosios išmokos, būtina turėti eksporto licenciją su iš anksto nustatyta grąžinamąja išmoka.“
2)
7a straipsnis išbraukiamas.
3)
8 straipsnio 2 dalis išbraukiama.
4)
9 straipsnio 2 dalis išbraukiama.
5)
12 straipsnis iš dalies keičiamas taip:
a)
6 dalis išbraukiama;
b)
7 dalis pakeičiama taip:
„7. Valstybės narės praneša Komisijai:
-
kiekvieną darbo dieną iki 18 val. (Briuselio laiku) - apie visą produktų kiekį, dėl kurio pateiktos paraiškos;
-
ne vėliau kaip iki paraiškų pateikimo mėnesio pabaigos - pareiškėjų sąrašą.“;
c)
9 dalis pakeičiama taip:
„9. Licencijos išduodamos 10 darbo dieną po paraiškos pateikimo dienos. Pagal paraiškas, apie kurias nebuvo pranešta Komisijai, licencija neišduodama.“
6)
12a straipsnis iš dalies keičiamas taip:
a)
7 dalis pakeičiama taip:
„7. Valstybės narės praneša Komisijai:
-
kiekvieną darbo dieną iki 18 val. (Briuselio laiku) - visą produktų, dėl kurių pateiktos paraiškos, kiekį,
-
ne vėliau kaip iki paraiškų pateikimo mėnesio pabaigos - pareiškėjų sąrašą.“;
b)
9 dalis pakeičiama taip:
„9. Licencijos išduodamos 10 darbo dieną po paraiškos pateikimo dienos. Pagal paraiškas, apie kurias nebuvo pranešta Komisijai, licencija neišduodama.“
7)
13 straipsnio 1 ir 2 dalys keičiamos taip:
„1. Valstybės narės praneša Komisijai:
a)
kiekvieną penktadienį nuo 13 val.:
i)
apie licencijų paraiškas su iš anksto nustatyta 8 straipsnio 1 dalyje numatyta grąžinamąja išmoka arba apie tai, kad nuo tos savaitės pirmadienio iki penktadienio paraiškų nepateikta;
ii)
apie Reglamento (EB) Nr. 1291/2000 49 straipsnyje minimas licencijų paraiškas arba apie tai, kad nuo tos savaitės pirmadienio iki penktadienio paraiškų nepateikta;
iii)
apie kiekius, dėl kurių buvo išduotos licencijos pagal šio reglamento 10 straipsnio 5 dalį arba apie tai, kad nuo tos savaitės pirmadienio iki penktadienio licencijų neišduota;
iv)
apie kiekius, dėl kurių nuo tos savaitės pirmadienio iki penktadienio licencijos išduotos pagal paraiškas ir laikantis Reglamento (EB) Nr. 1291/2000 49 straipsnio nuostatų, nurodant paraiškos pateikimo datą bei paskirties šalį;
v)
apie kiekius, dėl kurių šio reglamento 10 straipsnio 4 dalyje numatytu atveju per einamąją savaitę eksporto licencijų paraiškos buvo atsiimtos;
b)
iki kiekvieno mėnesio 15 dienos už ankstesnį mėnesį:
i)
apie Reglamento (EB) Nr. 1291/2000 16 straipsnyje minimas licencijų paraiškas;
ii)
apie nepanaudotus kiekius, kuriems licencijos buvo išduotos remiantis šio reglamento 8 straipsnio 1 dalimi.
2. Šio straipsnio 1 dalyje paminėtuose pranešimuose turi būti nurodyta:
a)
kiekis pagal 8 straipsnio 4 dalyje minėtas svorio kategorijas;
b)
kiekis pagal kiekvienos kategorijos paskirties vietą.
1 dalies b punkto ii papunktyje minimame pranešime turi būti nurodytas grąžinamosios išmokos už kiekvieną kategoriją dydis.“
8)
IV priedas pakeičiamas šio Reglamento priedu.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Eksporto, už kurį neprašoma grąžinamųjų išmokų, licencijos, išduotos prieš įsigaliojant šiam reglamentui ir kurių galiojimo laikas pasibaigia šiam reglamentui įsigaliojus, gali būti grąžintos kompetentingai nacionalinei valdžios institucijai. Nukrypstant nuo Reglamento (EB) Nr. 1291/2000 35 straipsnio 2 dalies, jei buvo ekportuota mažiau nei 95 % licencijoje nurodyto kiekio, su ta licencija susijęs užstatas yra grąžinamas.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gegužės 30 d.